b'\n_START_ARTICLE_\nOrkester za poljube\n_START_SECTION_\nVsebina\n_START_PARAGRAPH_\nRoman pripoveduje o Terezi Jur\xc5\xa1a, ki po smrti svojega mo\xc5\xbea dela kot sestra v Ptujski hiralnici. Dogajanje je postavljeno v leto 1929 med \xc5\xa1e posebno te\xc5\xbeko in mrzlo zimo, za katero se je zdelo, da je ne bo nikoli konec. Na Ptuju je bilo v tistem \xc4\x8dasu veliko revnih in la\xc4\x8dnih ljudi, mnogim je zmanjkovalo suhljadi za kurjavo. Sredi te mrzle pokrajine je stala mestna hiralnica, ki je kar puhtela od toplote, spremljal pa jo je tudi smrad prekuhanega perila. V vseobsegajo\xc4\x8dem mrazu je bilo dvori\xc5\xa1\xc4\x8de hiralnice zaradi toplote, ki je prihajala iz kotlov zelo privla\xc4\x8den kraj, \xc5\xa1e posebno za najrevnej\xc5\xa1e in brezdomce. Za kotle je skrbel Kutnjek, ki ni maral, da se premra\xc5\xbeeni ljudje in reve\xc5\xbei potikajo okoli kotlov in je zato na vsakega zagodrnjal in mu pokazal svoje nestrinjanje. Med njegovim samogovorom pa je preteklo toliko \xc4\x8dasa, da se je vsak lahko vsaj malo pogrel. Tako je bilo tudi tistega ve\xc4\x8dera, ko je Tereza s praznim medicinskim pladnjem hodila med oboki hiralnice in jo je opazil pri\xc5\xa1lek, ki se je grel ob kotlu. Pri\xc5\xa1lek je pograbil prilo\xc5\xbenost in prosil Terezo za hrano, \xc4\x8de je je morda kaj odve\xc4\x8d ostalo. Tereza je bila dobre du\xc5\xa1e in se ga je usmilila, ter mu ponudila svoj obrok, ni pa vedela, da jo skozi okno opazuje upravnik hiralnice, ki zaradi splo\xc5\xa1nega mnenja, da so v hiralnici razsipni s hrano, ni odobraval njene prijaznosti. Upravnik jo je kaznoval tako, da ji je ponudil delo v pralnici, Tereza pa je, ogor\xc4\x8dena in jezna zaradi krivice, od\xc5\xa1la v mrzlo no\xc4\x8d, ne da bi vedela, kod hodi. Nenadoma se je zna\xc5\xa1la v mrzlem snegu, kjer jo je \xc4\x8dez nekaj \xc4\x8dasa na\xc5\xa1el upravnik mestne hranilnice Jaroslav Goldinsky, ji pomagal in jo odpeljal domov. \xc5\xa0e isti ve\xc4\x8der je nekdo potrkal na vrata njene sobe in ko jih je Tereza odprla, je zagledala fanta s ko\xc5\xa1aro hrane. Slednji ji je povedal, da ji je ko\xc5\xa1aro poslal neki gospod, ki je vztrajal, da jo Tereza tudi vzame. Naslednji ve\xc4\x8der se je fant vrnil z novo ko\xc5\xa1aro, Tereza pa se je, zmedena zaradi te prijaznosti, naslednji dan dogovorila za sestanek s skrivnostnim gospodom, za katerega je sumila, da je gospod Goldinsky. Na sestanku mu je \xc5\xbeelela povedati, naj jo preneha obdarovati, in da ne \xc5\xbeeli njegove pomo\xc4\x8di. Goldinsky pa jo preseneti z ve\xc4\x8derjo, tudi jezik mu te\xc4\x8de kot namazan in jo kljub njenim pomislekom prepri\xc4\x8da, da ostane dlje. S tem dejanjem se za\xc4\x8dne zgodba zapletati, saj se odnos med Terezo in gospodom Goldinskyjim vedno bolj poglablja, \xc4\x8desar si Tereza ne \xc5\xbeeli, vendar pa se temu tudi ne upira. Terezo skozi ves roman spremlja spomin na njenega pokojnega mo\xc5\xbea, Pavleka Jur\xc5\xa1o, flosarja na Dravi, za katerega po obisku mo\xc5\xbeevega prijatelja \xc4\x8ci\xc5\xbeka vedno bolj sumi, da je bil umorjen. Zgodba se nadaljuje v Muretincah in nato spet na Ptuju, dokler nas ne pripelje do presenetljivega zaklju\xc4\x8dka._NEWLINE_V romanu so opisane razmere na Ptuju v \xc4\x8dasu deset let po prvi svetovni vojni, dotakne se tedanjih dru\xc5\xbebenih razmer, usode splavarjev na Dravi in njihovega na\xc4\x8dina \xc5\xbeivljenja, predvsem pa odnosov med ljudmi v tistem \xc4\x8dasu. Prikazana je tudi ljubezen med Terezo in Jur\xc5\xa1o, ki kljub njegovi smrti ne umre, saj jo on pono\xc4\x8di obiskuje in nekajkrat ga tudi sli\xc5\xa1i igrati na harmoniko, ona pa se ga spominja in vseskozi ostaja zvesta spominu nanj. Njuna ljubezen je nekak\xc5\xa1en prikaz neuni\xc4\x8dljive ljubezni, ki kljub vsemu kar Tereza odkriva skozi ves roman ne umre.\n_START_SECTION_\nZbirka\n_START_PARAGRAPH_\nKnji\xc5\xbena zbirka Zapisani v Ptuj je nastala v okviru projekta Evropske prestolnice kulture 2012 v Ptuju.'